“เอแอลที เทเลคอม” เล็งขายไอพีโอ 250 ล้านหุ้น ปลายเดือน มิ.ย.นี้
“เอแอลที เทเลคอม” หรือ ALT ผู้ประกอบธุรกิจโทรคมนาคมแบบครบวงจร เล็งขายไอพีโอ 250 ล้านหุ้น ปลายเดือน มิ.ย.นี้ จ่อเข้าเทรด SET ต้นเดือน ก.ค.59 โดยมีบริษัท ฟินเน็กซ์ แอ๊ดไวเซอรี่ จำกัด เป็นที่ปรึกษาทางการเงิน
14 มิ.ย. 2559

บริษัทเอแอลที เทเลคอม จำกัด (มหาชน) หรือ ALT เปิดเผยว่า บริษัทมีแผนเสนอขายหุ้นสามัญเพิ่มทุนต่อประชาชนทั่วไป (IPO) จำนวน 250 ล้านหุ้น มูลค่าที่ตราไว้ (พาร์) หุ้นละ 0.50 บาท หรือคิดเป็น 25% ของจำนวนหุ้นทั้งหมดหลังการเสนอขายหุ้นในครั้งนี้ในช่วงปลายเดือน มิ.ย.59 และ คาดว่าจะเข้าจดทะเบียนในตลาดหลักทรัพย์แห่งประเทศไทย (SET) ราวต้นเดือน ก.ค.59 โดยมีบริษัท ฟินเน็กซ์ แอ๊ดไวเซอรี่ จำกัด เป็นที่ปรึกษาทางการเงิน
โดยบริษัทเป็นผู้ประกอบธุรกิจโทรคมนาคมแบบครบวงจร แบ่งเป็น 3 กลุ่มธุรกิจ ได้แก่ ธุรกิจให้บริการสร้างสถานีฐาน ติดตั้ง และซ่อมแซมอุปกรณ์โทรคมนาคม ธุรกิจจำหน่ายสินค้าในกลุ่มโทรคมนาคม และธุรกิจให้เช่าโครงสร้างพื้นฐานด้านโทรคมนาคม